**Dôvodová správa**

1. **Všeobecná časť**

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 363/2011 Z. z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia a o zmene a doplnení niektorých zákonov v znení neskorších predpisov na účel upraviť podmienky, pri ktorých môže byť pomer úhrady zdravotnej poisťovne a doplatku poistenca za liek, zdravotnícku pomôcku alebo dietetickú potravinu zmenený a aby sa udržala stabilita systému verejného zdravotného poistenia. Účelom je aj precizovať definíciu základného pojmu európskej referenčnej ceny lieku; umožniť aplikovať zmeny v Zozname zdravotníckych pomôcok na mieru.

 V návrhu zákona sa precizujú ustanovenia podľa aktuálne platného zákona.

Návrh zákona nemá vplyv na životné prostredie, vplyv na informatizáciu spoločnosti, vplyv na manželstvo, rodičovstvo a rodinu ani vplyv na služby verejnej správy pre občana. Návrh vyhlášky predpokladá pozitívny vplyv na rozpočet verejnej správy (odhadovaná ročná úspora minimálne 3 mil. eur, šetrenie verejných zdrojov), pozitívny aj negatívny vplyv na podnikateľské prostredie (návrh zákona môže zaťažiť držiteľov registrácie, výrobcov alebo dovozcov liekov, ktoré sú plne alebo čiastočne hradené z prostriedkov verejného zdravotného poistenia, ktorí budú pristupovať k prehodnocovaniu cien), pozitívny sociálny vplyv (zníženie doplatkov za lieky sa týka všetkých skupín obyvateľov), nepredpokladá vplyv na manželstvo, rodičovstvo a rodinu.

Navrhovaná právna úprava je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami, ktorými je Slovenská republika viazaná a právne záväznými aktmi Európskej únie.